kardosdrur/scandi-wiki huggingface dataset:
Suomussalmi

Suomussalmi er en finsk kommune, som ligger i landskabet Kajanaland i det tidligere Uleåborg Len. Kommunen grænser i øst op til Rusland. Kommunen har et indbyggertal på 9.468 (2008) og dækker et areal på 5.856,90 km² hvoraf 581,66 km² er vand. Befolkningstætheden er 1,8 indbyggere pr. km². Kommunen er rent finsktalende. I kommunen ligger landsbyerne Alajärvi, Ala-Vuokki, Hossa, Jumaliskylä, Juntusranta, Kaljuskylä, Kerälä, Kiannanniemi, Korpela, Kuivajärvi, Myllylahti, Näljänkä, Pesiökylä , Piispajärvi, Pitämä, Pyhäkylä, Raate, Ruhtinansalmi, Siikaranta, Suomussalmen kirkonkylä, Vaaranniva und Yli-Vuokki.
Det tidligere Ämmänsaari er hovedbyen i kommunen. Den ligger på en ø, der hvor elven Emäjoki løber ud i søen Kiantijärvi.

Ämmänsaari er også endestation for en jernbaneforbindelse til Kontiomäki. På strækningen kører der dog kun sporadisk museumstog og godstog. Hovedparten af godset består af træ for UPM Kymmene-koncernen. Al offentlig persontrafik sker med med busser.

I Suomussalmi ligger der nogle vigtige fundsteder fra stenalderen. I naturparken Hossa, der i 2017 blev omdannet til Hossa Nationalpark, findes nogle af de ældste helleristninger i Finland. De vurderes til at være omkring 10.000 år gamle. Områdets oldtid vises bl.a. på en udstilling på Jalonniemi i udkanten af byens centrum ved hovedvej 5 (E63 Nord).

Under Vinterkrigen i 1939-1940 blev der udkæmpet flere slag i området omkring Suomussalmi, de vigtigste var Slaget ved Suomussalmi og Raatteentie-episoden. I disse slag besejrede små finske styrker numerisk langt overlegne sovjetiske styrker.

Formel 1-køreren Heikki Kovalainen, forfatteren Ilmari Kianto og komponisten Osmo Tapio Räihälä samt ishockeyspilleren i NHL Janne Pesonen er alle fra Suomussalmi.

Eksterne links 
 Officiel hjemmeside for Suomussalmi kommune

Byer i Finland
Kommuner i Kajanaland
De måske egnede

De måske egnede er en roman af Peter Høeg. Den er skrevet i 1993. Bogen handler om de tre børn, Peter, Katarina og August, der er blevet anbragt på Biehls Privateskole i København, i midten af 1970'erne. Børnene finder hurtigt ud af at de er med i et eksperiment igangsat af privatskolen. Eksperimentet går ud på at redde fortabte børn og få dem op i "lyset", så de kan blive til pæne borgere. Børnene vælger at gøre oprør imod eksperimentet.

Bogen er samtidig en bog med selvbiografiske træk, som skildrer Peter Høegs egen skolegang på den tid, hvor han selv gik på en københavnsk privatskole.

Eksterne henvisninger 
 

Bøger af Peter Høeg
Esplanada i Łódź

Esplanada i Łódź ligger ved Piotrkowska-gaden 100, og er en af byens fineste restauranter. Restaurantlokalet regnes for at være en af Europas smukkeste art nouveaubygninger.

Historie 
Bygningen husede oprindeligt en manufakturforretning. I 1909 forpagtede Hugo Smechel og Julian Rosners firma en del af en byggegrund ved Piotrkowska-gaden fra Vævshåndværkernes forsamling i Łódź. Samme år byggede de en manufakturforretning i art nouveau, med et stort udstillingsvindue, som fyldte hele stueetagen facade. Overstykket blev udformet i en fladtrykket bueform. 

I 1926 bestemte den nye forpagter Wawrzyniec Gerbich sig for, at åbne et konditori og en restaurant i bygningen. Adapteringen varede i to år (blandt andet fik elevationen smukke stukkaturdekorationer med plantemotiver), og i 1928 blev restauranten og konditoriet "Esplanada" åbnet. 

Under 2. verdenskrig blev lokalet overtaget af tyskerne, og i 1947 blev det overgivet til det polske Konsumentkooperativ. Bygningen blev restaureret mod slutningen af 1990'erne, og fra den tid er lokalets gastronomiske traditioner blevet videreført.

Bygninger, konstruktioner og anlæg i Łódź
Familien Schychts murstenshus

Familien Schychts murstenshus (polsk Kamienica Schychtów) ligger ved Piotrkowska-gaden 128 i Łódź. 

Bygningen blev rejst i art nouveau i 1905 til Alwina og Gustaw Schycht, efter tegninger af Gustaw Landau-Gutenteger, som flyttede ind i murstenshusets tilbygning. Bygningen var imidlertid belastet med flere lån, og i 1960 gik den over til Statskassen. 

Murstenshuset har mansardtag og en facade pyntet med dyre- og plantemotiver. Over de to højest liggende vinduer findes et mandshoved og et kvindehoved. Porten er placeret asymmetrisk i facaden. Elevationen fra gårdspladsen er pyntet med blomster, blade, masker og frugt.

Schychts murstenshus, Familien
Franciskanerklosteret i Łódź

Franciskanerklosteret i Łódź (polsk Klasztor oo. Franciszkanów) ligger i den berømte Las Łagiewniki. 

Klosteret blev rejst den 18. marts 1681 efter flerårig initiativ af Żeleski-familien. Den 29. august 1683 blev den nybyggede St. Anton kirke og det tilhørende trækloster indviet af Jan III Sobieskis sekretær, biskop Piotr Paweł Mieszkowski.

I 1701 begyndte præsten Adrian Pędzikowski ombygningen af trækirken til murkirke. Takket være økonomisk støtte fra en række mæcener og eksorsisten Rafał Chylińskis virksomhed blev kirken færdigbygget. 

Den 16. maj 1726 blev St. Anton kirke indviet af primas Teodor Potocki. Det gamle trækloster blev erstattet med et kloster i mursten som blev færdigbygget i 1746. Efter januaropstanden blev klosteret lukket. Bygningen husede blandt andet en skole for fattige, og franciskanerne fik først klosteret tilbage efter 54 år. 

Under den tyske besætning af Polen under 2. verdenskrig var klosteret sæde for en tysk skole og et bilværksted. I 1941 rev tyskerne de nærliggende kapeller, viet til St. Valentin og Jomfru Maria, samt Rafał Chylińskis hus ned. I 1943 rev de det største kapel i Łagiewniki, viet til Herrens forklarelse, ned. Mod slutningen af krigen blev kirken og klosteret profaneret.

Efter 2. verdenskrig kom franciskanerne tilbage til Łagiewniki. Fra 1978 virker Franciskanernes højere åndsseminar ved siden af klosteret.

Bygninger, konstruktioner og anlæg i Łódź
Hvidt støbejern

Hvidt støbejern er en af de former for støbejern, der er meget hårdt. Hvidt støbejerns struktur består af meget cementit (Fe3C), og lidt perlit, som er lameller af cementit og ferrit, som er krystalliseret jern med formen alfa. Ved højere temperaturer forekommer der også austenit i jernet, som er krystalliseret jern med formen gamma. Austenit omdannes ved lavere temperaturer til cementit og perlit. Det er cementiten i jernet, der gør, at hvidt støbejern er meget hårdt. Hvidt støbejern er desuden meget skørt, hvilket gør, at det næsten ikke er muligt at svejse og skære i. Hvidt støbejerns brudflader er metalhvide, hvoraf navnet er kommet. Der forekommer næsten ikke noget silicium. Hvidt støbejern bruges hovedsageligt til fremstilling af støbejernet aducérgods, men det bruges også til ting, der bliver udsat for slid.

Støbejern

en:White iron
Landvinding

Landvinding er en måde at øge mængden af frugtbar jord. Normalt vil det dreje sig om inddæmning og tørlægning af havbund, men det kan også gå ud på at tilplante hede, bygge slikgårde med faskiner, afvande enge og moser, lægge ekstensivt dyrket jord under intensiv dyrkning eller at jævne ellers udyrkelige skråninger.

Landvinding finder naturligt sted på tilgronings­kyster som marsklandet, hvor mennesker også griber ind ved at grøfte og bygge diger. Andre steder, hvor et lavvandet område findes egnet til indvinding, bygges dæmninger, vandet pumpes ud, der drænes, og ef­terhånden kan den tidligere havbund opdyrkes.
Lammefjordsområdet på Sjælland og områder langs Limfjorden er eksempler på landvinding i Danmark. I Holland er der gennem årene gennemført et enormt landvindingsprojekt ved tørlægningen af den tid­ligere Zuiderzee.

Kulturlandskab
Geografiske betegnelser
Migration
Beskydningen ved Mainila

Beskydningen ved Mainila (fi: Mainilan laukaukset) var en militær episode, som fandt sted den 26. november 1939, hvorunder den sovjetiske Røde Hær indledte en artilleribeskydning af den russiske landsby Mainila, der ligger i nærheden af Beloostrov. Sovjet hævdede at beskydningen stammede fra Finland på den anden side af den nærliggende grænse og hævdede at have lidt tab i menneskeliv. På den måde fik man en propagandasejr og en casus belli som blev indledningen på Vinterkrigen fire dage senere.

Episoden 

Den sovjetiske kommnunistleder Andrej Zjdanovs private arkiv indeholder materiale, som kraftigt antyder at hændelsen var tilrettelagt med henblik på at hænge Finland ud som aggressor og derpå iværksætte en offensiv. Nogle russiske historikere udtrykker tvivl om dokumentets ægthed. Finland afviste ethvert ansvar for angrebene og henviste til sovjetisk artilleri som kilden. Krigsdagbøgerne for de nærliggende finske artilleribatterier viser, at Mainila var udenfor rækkevidde af dem alle, da de tidligere havde trukket sig tilbage for at undgå sådanne episoder.

Alligevel genererede den sovjetiske propagandamaskine i de efterfølgende dage andre historier om fiktive finske overgreb, og Sovjetunionen opsagde ikke-angrebspagten med Finland, og den 30. november indledte den Røde Hær de første offensiver i Vinterkrigen.

Den russiske historiker Pavel Aptekar analyserede de offentliggjorte dokumenter fra det sovjetiske militær og fandt ud af, at ingen enheder i området havde rapporteret tab af menneskeliv i den pågældende periode, og konkluderede at beskydningen af sovjetiske tropper var iscenesat. Andre russiske historikere hævder, at det er umuligt at placere ansvaret for beskydningen ud fra de eksisterende oplysninger.

I 1994 fordømte den russiske præsident Boris Jeltsin Vinterkrigen, som han var enig i var en angrebskrig.

Referencer

Eksterne henvisninger 
 Diplomatisk korrespondance mellem den finske og sovjetiske regering  (på russisk)

Vinterkrigen
43 (tal)

43 er et ulige heltal og det naturlige tal, som kommer efter 42 og efterfølges af 44.

Matematik 
43 er
 det 14. primtal og primtalstvilling med 41.

Andet 
Desuden er 43:
 atomnummeret på grundstoffet technetium.
 international telefonkode for Østrig.

Bestemte tal
Primtal
Bryggeriet Trekroner

Bryggeriet Trekroner var et bryggeri i Trekronergade (dengang Bryggerivej) i Valby etableret 1899.

Bryggeriets bygninger fra 1898-99 var tegnet af Caspar Leuning Borch. Det er et noget amputeret anlæg, der står tilbage i dag, eftersom kun omkring en tredjedel af den oprindelige bygningsmasse stadig findes.

Trekroner blev etableret som hvidtølsbryggeri, men kom aldrig i gang. Forskellige stridigheder mellem Carlsberg og De forenede Bryggerier medførte, at De forenede Bryggerier overtog bryghuset, endnu inden det var færdigt, og dernæst anvendte det som maltgøreri. Omkring 1915 ophørte forbindelsen til ølbranchen endegyldigt, og bryghuset var i en periode et af Valbys fem garverier (Ballin & Hertz). Ombygningen til garveri 1919-20 blev udført af arkitekten Niels Hauberg.

Se også 
 Bryggerier i Danmark

Eksterne henvisninger
 "Trekronergade og Trekroner Bryggeriet - Valby" på hjemmesiden Clausib.blogspot.dk som omhandler "Valby og København, før og nu" - Billeder og beskrivelser af Valby mm.

 "Trekroner Bryggeri"  på hjemmesiden Anno1900.dk som omhandler arkitektur og byggestil omkring år 1900.

Etableret i 1899
Tidligere virksomheder i København
Valby
Industribygninger i København
Bryggerier i København
Ophørt i 1915
Tidligere bryggerier i Danmark
Youthanasia

Youthanasia er det sjette studiealbum fra det amerikanske heavy metal-band Megadeth, udgivet 1. november 1994. En remixet og remastered version, med flere bonusnumre, blev udgivet i 2004.

Titlen er en kombination af "youth" ("ungdom") og "euthanasia" ("aktiv dødshjælp"), hvilket skulle hentyde til at samfundet yder aktiv dødshjælp til sin egen ungdom.
Albummet fortsatte bandets trend med langsommere og mere melodiske hård rock-sange, som begyndte med Megadeths kommercielle gennembrud Countdown to Extinction.

Tekstmæssigt udforsker albummet en række forskellige temaer: mytologi ("Elysian Fields" og "Blood of Heroes"), voldtægt og incest ("Family Tree"), atomkrig ("Black Curtains"), gambling ("Train of Consequences") og et hit om livets sidste øjeblikke, "À Tout le Monde".

Fodnoter

Megadeth-album
Album fra 1994
Koreas Folkehær

Koreas Folkehær (Chosŏn inmin'gun; 조선인민군) er den officielle hær for Den Demokratiske Folkerepublik Korea og verdens 4. største hær.  

Alle mænd i Nordkorea aftjener 10 års værnepligt i hæren fra de er 17. Det sikrer en aktiv styrke på over 1,1 millioner soldater og en reserve på 8,2 millioner mænd og kvinder. 

Hæren har et efterhånden aldrende, men stadig tungt arsenal af diverse artilleri og jagerfly, primært af ældre sovjetisk model. Der udover har hæren verdens tredjestørste arsenal af kemiske våben, bl.a. store lagre med tabun og sarin. Hæren har desuden gennemført en række atomprøvesprængninger i 2006 og 2009 og udvikler og råder over moderne SRBM-, MRBM- og ICBM-missilsystemer, som formentlig kan indeholde atomvåben. 

Kim Jong-un er formand for militærkommissionen og dermed øverstbefalende for hæren.

Om hæren

Songun  

Hele samfundsstrukturen i folkerepublikken er bygget på teorien Sŏn'gun, der er et koreansk begreb, som betyder Militæret Først. Teorien blev lanceret af Kim Jong-Il i 1994, lige efter Kim Il-Sung's død. Songun står for at hæren altid er det øverste og mest magtfulde organ i staten, over regeringen. Det betyder i praksis at hæren har første prioritet på statsbudgettet og landets øvrige ressourcer. Det forklarer også hvorfor folkerepublikkens de facto leder ikke er præsidenten eller premierministeren, men i stedet Kim Jong-un, der er Formand for Militærkommissionen - den mest magtfulde position en nulevende kan have i Nordkorea. Det skyldes at den ultimativt højeste magtposition i landet stadig tilhører den afdøde Kim Il-Sung, som de jure er "Præsident til evig tid".

Historie

Dannelsen af folkehæren 
Hæren opstod formelt den 25. april 1932 i Yenan, Kina og blev stiftet af Kim Tu-bong og Mu Chong som en illegal kommunistisk guerillahær, der skulle bekæmpe den japanske besættelsesmagt, som holdt Korea som japansk koloni fra 1905 til 1945. 

Hæren blev officielt annonceret den 8. februar 1948, syv måneder før Den Demokratiske Folkerepublik Korea blev udråbt den 9. september 1948 af Kim Il-Sung og har siden været Nordkoreas nationale hær. Sovjetunionen bidrog til det materielle grundlag for hæren og sendte ligeledes delegationer til Nordkorea for at uddanne de første nordkoreanske officerer til basistræning af soldater.

Koreakrigen

Arsenal

Infanteri

Flåde

Luftvåben

Ballistiske missiler  

Nordkorea
Hære
Militær
Etableret i 1948

bn:উত্তর কোরিয়ার সামরিক বাহিনী
Omlejringsreaktion

En omlejringsreaktion ( eller blot en omlejring) er en kemisk reaktion inden for organisk kemi, hvor et molekyles kulstofskelet omlejres til at give en strukturisomer af det originale molekyle. Ofte flyttes en substituent fra ét atom til et andet i det samme molekyle. I eksemplet herunder omlejres substituenten R fra kulstofatom nr. 1 til kulstofatom nr. 2:
 

En omlejring angives nogle gange med en sløjfet pil.

En omlejring er ikke velbeskrevet af simple og diskrete elektronoverførsler (noteret med buede pile i artikler om organisk kemi). Den faktiske mekanisme for alkylgrupper, der flyttes, som i Wagner-Meerwein-omlejring, involverer givetvis overførslen af den flyttende alkylgruppe flydende langs bindingen, ikke-ionisk bindingsbrydning og -dannelse. I pericykliske reaktioner giver forklaring ved hjælp af orbital-interaktioner et bedre billede end simple, diskrete elektronoverførsler. Det er dog muligt at tegne mekanismen for omlejringer ved brug af buede pile: En sekvens af elektronoverførsler tegnes, hvilket giver det samme resultat som en omlejringsreaktion, selvom det ikke nødvendigvis er en realistisk gengivelse.

Referencer 

Kemiske reaktioner
Organisk kemi
Nylon (band)

Nylon var en islandsk pigegruppe, der består af Alma Goodman (født Alma Guðmundsdóttir), Camilla Stones (født Steinunn Þóra Camilla Sigurðardóttir) og Klara Elias (født Klara Ósk Elíasdóttir). Gruppen blev dannet i 2004 under en audition til et talentprogram. De gik fra hinanden i 2008.
De er Island mest succesfulde singer-songwriter pigeband, og de har fået 10 singler og tre studiealbummer, ét opsamlingsalbum og én DVD, der alle har toppet hitlisterne i Island.

I 2011 dannede Klara Elias, Alma Goodman og Camilla Stones en ny gruppe kaldet The Charlies. De udgav en ny single, "Hello Luv", men fik ikke skrevet en kontrakt med nogle pladeselskaber. Den 17. januar 2015 gik de i opløsning igen.

Diskografi

Studiealbums 
 2004: 100% Nylon
 2005: Góðir Hlutir
 2006: Nylon

Opsamlingsalbum 
 2007: Best Af Nylon

DVD 
 2005: Nylon Allstaðar

Referencer

Eksterne henvisninger 
 

Musikgrupper fra Island
Musikgrupper fra 2004
Alfred Döblin

Alfred Döblin (født 10. august 1878 i Stettin, død 26. juni 1957 i Emmendingen) var en tysk forfatter.

Han blev født i en jødisk købmandsfamilie. Fra 1905 til 1906 arbejdede Alfred Döblin som læge i Regensburg og Freiburg im Breisgau og i Berlin, hvor han boede 1906 – 1930. Han var her med til at grundlægge det ekspressionistiske tidsskrift Der Sturm. I 1912 giftede han sig med Erna Weiss, og de fik fire børn. Under 1. verdenskrig gjorde han tjeneste som militærlæge, særligt i Elsass (Alsace). I Berlin-Lichtenberg blev han efter krigen øjenvidne til martskampene, som er tema i hans roman November 1918. I Berlin skrev Döblin talrige artikler, blandt andet om teaterstykker og film, men også om livet i gaderne i hovedstaden, blandt andet for det tysksprogede Prager Tagblatt, som blev udgivet i Bøhmens hovedstad. Nogle af disse skitser brugte han i romanen Berlin Alexanderplatz, som udkom i 1929, og som er hans mest kendte: den første og vigtigste storbyroman i tysk litteratur.

I 1933 emigrerede han til Paris og flygtede 1940 til Amerika, hvor han inspireret af Søren Kierkegaard og Spinoza konverterede til katolicismen. Efter krigen kom han tilbage til sit hjemland som fransk officer og udgav litteraturtidsskriftet Das goldene Tor (1946-1951). Han deltog også i grundlæggelsen af Mainzer Akademie i 1949. I 1953 flyttede han til Paris og igen i 1956 til Emmendingen i Baden-Württemberg, hvor han døde året efter.

Bibliografi 
 1913 Die Ermordung einer Butterblume, Erzählungen
 1915 Die drei Sprünge des Wang-lun, roman
 1918 Wadzeks Kampf mit der Dampfturbine, roman
 1920 Wallenstein, historisk roman
 1924 Berge, Meere und Giganten, roman (1932 gekürzt u.d.T.: Giganten) 
 1925 Reise in PolenAlfred Döblin, Bericht
 1927 ManasAlfred Döblin, Versepos 
 1929 Berlin Alexanderplatz, roman
 1934 Babylonische Wandrung, roman
 1935 Pardon wird nicht gegeben, roman
 1938-1950 November 1918. Eine deutsche Revolution, roman i fire bind
 1956 Hamlet oder Die lange Nacht nimmt ein Ende, roman

Eksterne henvisninger 

 http://www.dhm.de/lemo/html/biografien/DoeblinAlfred/
 http://www.alfred-doeblin.de
 Alfred Döblin – Biografie 
 Linksammlung

Se også 

 Alfred-Döblin-Preis

Romanforfattere fra Tyskland
Læger fra Tyskland
Tysksprogede forfattere
Personer fra Stettin
Kritikere fra Tyskland
Journalister fra Tyskland
Emmendingen

Emmendingen er en by i den tyske delstat Baden-Württemberg, i det sydvestlige Tyskland. Byen har 26.330 indbyggere (2006).

Byer i Baden-Württemberg
Münchberg

Münchberg er en by i Landkreis Hof i den nordøstlige del af den bayerske regierungsbezirk Oberfranken i det sydlige Tyskland. Den er et centrum for tekstilindustri med en tekstilafdeling af Hochschule Hof. Byen er med sine 11.170 indbyggere , den største by i Landkreis Hof. ligger ved den nordlige ende af Fichtelgebirge og den østlige ende af Frankenwald.

Geografi 

Münchberg ligger 546 moh. omkring 21 kilometer sydvest for byen Hof og ca. 32 kilometer nordøst for Bayreuth. Gennem byen løber bækken Pulschnitz.

Nabokommuner 
Münchberg omgives af, og grænser til, byen Helmbrechts, kommunerne Konradsreuth, og Weißdorf, købstæderne (markt) Sparneck, Zell im Fichtelgebirge og Stammbach og i Landkreis Kulmbach Marktleugast.

Inddeling 
Kommunen betår ud over hovedbyen Münchberg af 18 hovedsageligt landligt prægede landsbyer, hvoraf en del har værer tidligere selvstændige kommuner, der af 3 omgange, i 1958, 1972 og 1978, er blevet lagt sammen med byen. Ahornis, Biengarten, Gottersdorf, Grund, Hildbrandsgrün, Jehsen, Laubersreuth, Markersreuth, Maxreuth, Mechlenreuth, Neutheilung, Meierhof, Mussen, Pulschnitzberg, Plösen, Poppenreuth, Sauerhof, Schlegel, Schödlas, Schotteneinzel, Schweinsbach, Solg, Straas og Unfriedsdorf.

Der ud over er der et antal bebyggelser med navnene: Neudes, Ruppes, Wäldlein, Wiesenthal, Eiben b. Münchberg, Obere Eiben, Untere Eiben, Walzbach (Holzbock), Rabenreuth, Neutheilung, Ziegenrück, Ziegelhütte, Hammermühle, Rothenmühle, Ahornis-Kuppel, Sauerhof-Kuppel, Wüstensaal, Ahornismühle, Einzeln bei Ahornis, Rußhütte og Schwarzholzwinkel.

Eksterne henvisninger 

 Beiträge zur Münchberger Stadtgeschichte 

Frankenwald
Malcolm 2. af Skotland

Malcolm 2. (Máel Coluim mac Cináeda) (født ca. 954, død 25. november 1034) var konge af Skotland fra 1005 til sin død. Han var søn af Kenneth 2., og fætter til sin forgænger Kenneth 3., som han dræbte i slaget ved Monzievaird i 1005. Malcolm 2. var den sidste konge af huset Alpin. 

Han forsøgte at lade sig udråbe til konge allerede ti år før Kenneth 3.s død, men det var først i 1005 at han virkelig kom til magten. Det ser dog ud til at han aldrig fik fuld kontrol over Skotland. Han mødte modstand fra blandt andre ledere i Moray, som Findláech mac Ruadrí (død 1020, antagelig Macbeths far) og Máel Coluim mac Máel Brigte (død 1029), som begge blev kaldt konge af Alba (Skotland) i de irske annaler. Ingen af dem er i moderne tekster anerkendt som konger af Skotland, men de må have haft kontrol over enkelte områder.

I 1006 blev Malcolm slået af northumbriske styrker ved Durham. Angelsakserne viede så opmærksomheden mod danerne, og Malcolm benyttede anledningen til at marchere sydover. I 1018 besejrede han, sammen med Owen den Skallede af Strathclyde, angelsakserne i slaget ved Carham, og tilbagetog dermed kontrollen over Lothian.

Hans datter Bethóc giftede sig med Sigurd Digre, jarl af Orkneyøerne, noget som øgede Malcolms indflydelse nordover. Han klarede også at tage områder ved floden Tweed og i Strathclyde. 

Da Owen den Skallede døde uden arvinger tog Malcolm Strathclyde og indsatte sit barnebarn Duncan som konge der. Dette skabte splittelser, som førte til at Malcolm blev myrdet i Glamis 25. november 1034. Han blev begravet på Iona.

Malcolm havde ingen sønner, og dattersønnen Duncan, som var søn af Malcolms ældste datter Bethóc fra et senere ægteskab, arvede derfor tronen. På dette tidspunkt begyndte Skotland at få en ny tronfølgeordning, så at tronen gik til ældste søn, mens det tidligere var sådan at kongen selv valgte hvem som skulle blive hans efterfølger.

Huset Alpin
Konger af Skotland